*A rendelet tervezet elfogadásához*

***minősített***  *többség szükséges a Mötv. 50. § alapján,*

*a határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*271. számú előterjesztés*

Bátaszék Város Önkormányzata Képviselő-testületének 2017. december 13-án,

16,00 órakor megtartandó ülésére

*javaslat védőoltások támogatására*

|  |
| --- |
| **Előterjesztő:** Dr. Bozsolik Róbertpolgármester**Készítette:** Takácsné Gehring Mária aljegyző**Törvényességi ellenőrzést végezte**: Kondriczné dr. Varga Erzsébet jegyző**Tárgyalja:**PG Bizottság: 2017. 12. 12.Szociális Bizottság:2017. 12. 12. |

**Tisztelt Képviselő-testület!**

A képviselő-testület 2010-ben döntött arról, hogy védőoltási programot indít a bátaszéki állandó lakóhellyel rendelkező, akkor 12-14 éves leánygyermekek esetében a méhnyakrák és a nemi szervi szemölcsök elleni védőoltás második és harmadik adagja költségéhez önkormányzati támogatást biztosít abban az esetben, ha az oltás első adagjának költségét a szülő vállalja. E program kapcsán vállalta a képviselő-testület, hogy három évig, 2012-ig – valójában 2013. évig – benövő rendszerben a tárgyévben 13. életévüket betöltött leánygyermekek számára biztosítja a két oltóanyagot, s az ehhez szükséges forrást az adott évi költségvetésében biztosítja. A program 2014-ben megszűnt, mivel a védőoltás bekerült a nemzeti oltási programba, így azt az érintett kislányok térítésmentesen tudják igénybe venni.

Legfontosabb feladatunk a város működőképességének megőrzése, a város fejlesztése a lehetőségekhez mérten, de nem hiányozhat a feladatok sorából a felnövő nemzedék egészségének megőrzése, az egészséges élethez való hozzájutás biztosítása. Ezért szükséges lenne a korábbi egészségprevenciós program folytatása.

Két védőoltás bevezetésének lehetősége merült fel.

A **BÁRÁNYHIMLŐ** a bölcsődés, óvodás korú gyermekek között az egyik leggyakoribb fertőző betegség. Cseppfertőzéssel terjed és nagyon ragályos. Az esetek többségében magától meggyógyul, viszont nem ritka a szövődmények kialakulása egyébként egészséges gyermeknél is. A tünetek körülbelül kéthetes lappangást követően alakulnak ki: láz, gyengeség, rossz közérzet mellett megjelennek a jellegzetes, napok alatt hólyagossá váló, majd pörkösödő, általában egy hétig tartó, viszkető kiütések. A kiütések a test bármely részén megjelenhetnek, a bőr mellett a nyálkahártyán, érintve a száj-garatot, légutakat, hüvelyt, a kötőhártyát és a szaruhártyát. A vírus a gyógyulás után a szervezetben marad, a gerincvelői idegdúcokban megbújva későbbi életkorban, bizonyos faktorok hatására reaktiválódhat, övsömört okozva.

A bárányhimlő szövődménye lehet a hólyagos bőr felülfertőződése, tüdő-, szívizom-, máj-, ízületi- vagy agyvelőgyulladás, továbbá a kisagyat érintő jóindulatú gyulladás, mozgáskoordinációs zavar és a stroke is.

A felnőttkori bárányhimlő, valamint a második, harmadik családtag fertőzése súlyosabb lefolyású, több hólyaggal jár, hosszabb ideig tart, szövődménnyel járhat, ezért kisgyermekes családoknál javasolt a védőoltás beadása.

Magyarországon évente 35-40 ezer esetet jelentenek, a valós megbetegedések száma azonban ennek körülbelül a duplája lehet, 10 éves korig a populáció 85-90 %-a átesik a fertőzésen, amely leggyakrabban a téli, tavaszi hónapokban fordul elő.

Hazánkban **kétféle védőoltás érhető el a bárányhimlő ellen**. Mindkettő legyengített vírust tartalmaz. Az oltás ellenanyag-képződést indít el, ami véd a megbetegedéssel szemben. A vakcina beadása a közösségbe még nem járó gyermekek számára ajánlott. A hatályos jogszabályok alapján az óvodai nevelésben való részvétel három éves kortól kötelező, az oltás beadása ezért az ennél fiatalabb gyerekek számára javallott, viszont az optimális védettség eléréséhez két oltóanyag beadása szükséges és a két oltás között legalább hat hétnek kell eltelnie.

Mint a legtöbb vakcina esetében a bárányhimlő elleni védőoltás sem nyújt teljes védelmet, azonban a már beoltott gyermeknél jelentkezik a vírus, úgy az általában enyhe lefolyású, kevesebb kiütés jelentkezik, láz nélkül folyik le, a szövődmények pedig megelőzhetőek.

**1. típusú:** 9 hónaposnál idősebb csecsemők, kisgyermekek és serdülőkorúak aktív immunizálására alkalmas. A védettség eléréshez két adat szükséges, a második adagot minimum 4-6 héttel az első adag beadása után célszerű beadni.

**2. típusú:** 12 hónapos és annál idősebb személyek aktív immunizálására alkalmas. Az immunitás kialakulásához két dózis beadása szükséges, 4-8 hetes időköz tartásával.

A népesség-nyilvántartásunk szerint városunkban átlagosan 50 gyermek születik évente, illetve 50 feletti kisgyermek él korosztályonként itt. (64 gyermek él a városban, aki 2015-ben született; 2016-os születésű 51; 2017-es születésű pedig 59.)

|  |  |  |  |  |  |
| --- | --- | --- | --- | --- | --- |
| **Védőoltás** | **Létszám** | **Ft/fő** | **Ft/2 adag** | **Összesen****(Ft)** | **Önkormányzati hozzájárulás 1 oltás biztosítása esetén** **(Ft)** |
| **1. típusú** | 50 | 7.990 | 15.980 | 799.000 | **399.000** |
| **2. típusú** | 50 | 8.770 | 17.540 | 877.000 | **438.500** |

Amennyiben az önkormányzat mindkét oltást biztosítja a gyermekek számára, úgy 100 %-os, míg – a korábbi gyakorlatnak megfelelően az első oltást a szülőnek kell megvásárolnia – 70 %-os részvételre lehet számítani.

Szó van arról, hogy az oltás bekerül a nemzeti oltási programba, de jelen információink szerint ez 2018-ban még nem valósul meg.

A **ROTAVÍRUS** okozta gyomor- és bélhurut hasmenéssel, hányással, időnként lázzal járó, számos esetben kórházi kezelést igénylő megbetegedés. Főleg csecsemő és gyermekkorban forduló elő. A vírus szájon át kerül a szervezetbe, és elsődlegesen a szénhidrátok emésztéséért és a folyadék felszívódásáért felelős sejtek károsodnak a vékonybélben. A fertőzésen a csecsemők és kisgyermekek 95 %-a átesik 5 éves korig, de a 6-24 hónap közötti kisbabák a legveszélyeztetettebbek. A súlyos folyadékvesztés miatt a kiszáradás veszélye áll fenn. A kezelés tüneti: folyadék- és ásványi anyag pótlása, súlyos esetbe infúzió. Hatékonyan védőoltással előzhető meg. Hazánkban jelenleg szájon át alkalmazott készítmények vannak forgalomban és **két rotavírus fertőzés elleni vakcina érhető el**. Mindkét vakcina egy időben adható az életkorhoz kötött védőoltásokkal, és alkalmazható koraszülöttek esetében is.

**1. típusú:** egy élő, attenuált humán rotavírust tartalmaz. A vakcina 6-24 hetes korú csecsemőknek ajánlott. Két dózis beadása szükséges legalább 4 hetes időköz tartásával, a teljes vakcinációt lehetőleg 16 hetes kor előtt el kell végezni, de 24 hetes korig mindenképpen be kell fejezni.

**2. típusú:** öt rotavírusnak megfelelő oltóanyag, élő, attenuált humán-bovin rotavírust tartalmaz. Három dózis beadása szükséges, a dózisok között legalább 4 hetet kell várni. Az első dózist 6 hetes kortól, de legkésőbb 12 hetes korig be kell adni, míg a három dózisból álló oltási sorozatot lehetőség szerint 20-22 hetes korig be kell adni, de legkésőbb 32 hetes korig be kell fejezni.

Mint fentebb is írtuk városunkban átlagosan 50 gyermek születik, a védőnői tájékoztatás szerint 2018. május végéig 32 gyermek születése várható.

|  |  |  |  |  |  |  |
| --- | --- | --- | --- | --- | --- | --- |
| **Védőoltás** | **Létszám** | **Ft/fő** | **Ft/2 adag** | **Ft/3 adag** | **Összesen****(Ft)** | **Önkormányzati hozzájárulás, ha 1 oltást a szülő vásárol meg** **(Ft)** |
| **1. típusú** | 50 | 16.550 | 33.100 | - | 1.655.000 | **827.500** |
| **2. típusú** | 50 | 10.200 | 20.400 | 30.600 | 1.530.000 | **1.020.000** |

Amennyiben az önkormányzat mindkét oltást biztosítja a gyermekek számára, úgy 100 %-os, míg – a korábbi gyakorlatnak megfelelően az első oltást a szülőnek kell megvásárolnia – 70 %-os részvételre lehet számítani.

Az egyik cégnél minimálisan 250.000 Ft értékben kell rendelni, míg a másiknál 30 gyermek feletti rendelésnél érvényesíthető a jelentősebb kedvezmény. Mindkét céggel határozatlan idejű szerződés köthető, amikoris garantálható a jelenlegi ár. Három vagy négyoldalú szerződés köttetik attól függően, hogy a cégen és az önkormányzaton felül a patika mellett a háziorvos is bevonásra kerül. Célszerű – az előzetes igényfelmérést követően – a szülői részt is az önkormányzati programba bevonni, mivel így a jelentős kedvezményt a szülő is érvényesíteni tudja, ellenkező esetben a szülő patikai áron tudja csak megvásárolni az oltóanyagot, mivel az oltás vényköteles. Ez hasonló konstrukció lenne, mint a HPV-oltásnál, a szülő az önkormányzatnak megtérítené az első oltást.

Az elmúlt hetekben a program beindítása érdekében folyamatosan folytattunk szakmai egyeztetést mind a bárányhimlő és mind a rotavírus esetében a házi gyermekorvossal.

Kérem a tisztelt képviselő-testület az előterjesztés megtárgyalására, a határozati javaslat elfogadására és az alábbi rendelet megalkotására.

**Határozati javaslat:**

**védőoltások költségei egy részének önkormányzati finanszírozására**

Bátaszék Város Önkormányzatának Képviselő-testülete

1. széleskörű egészségprevenciós kampányt szervez a bárányhimlő és a rotavírus okozta megbetegedés megelőzése céljából;
2. a kampány során vállalja a védőoltások második adagja költségének önkormányzati forrásból történő finanszírozását azzal, hogy az oltás első adagjának költsége a szülőt terhelné;
3. ennek érdekében az önkormányzat 2018. évi költségvetésében 1.200.000 Ft keretösszeget biztosít;
4. felhatalmazza a város polgármesterét, hogy a programmal kapcsolatos szerződést aláírja.

Határidő: 2018. január 31.

Felelős: Kondriczné dr. Varga Erzsébet jegyző

 (a határozat megküldéséért)

Határozatról értesül: BKÖH pénzügyi iroda,

 BKÖH hatósági iroda

 irattár

***HATÁSVIZSGÁLAT***

**a helyi gyermekvédelmi ellátásokról szóló 2/2010. (II. 01.) önkormányzati rendelet módosításáról szóló rendelet-tervezethez**

A rendelet meghozatalára egészségmegőrző prevenciós programok bevezetése érdekében lenne szükség.

**Részletes indokolás:**

1.§-hoz**: a pénzbeli és a természetbeni ellátások kiegészítése**.

2.§-hoz: a védőoltásokhoz nyújtandó támogatások szabályozása.

3.§-hoz: hatályba léptető rendelkezések

**Társadalmi hatása:** nincs

**Gazdasági hatása:** nincs

**Költségvetési hatása:** a forrás a költségvetésben biztosítható

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** a képviselő-testület saját döntésén alapul

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség

**Véleményeztetés:** szociális bizottság, pénzügyi és gazdasági bizottság

*BÁTASZÉK Város Önkormányzat Képviselő-testületének*

…./2017.(………………….) önkormányzati r e n d e l e t –t e r v e z e t e

**a helyi gyermekvédelmi ellátásokról szóló 2/2010. (II. 01.) önkormányzati rendelet módosításáról**

Bátaszék Város Önkormányzatának Képviselő-testülete a Magyarország Alaptörvénye 32. cikk. (1) bekezdés a) pontjában, a Magyarország helyi önkormányzatairól szóló 2011. CLXXXIX. törvény 13. § (1) bekezdés 4. pontjában meghatározott feladatkörében eljárva a következőket rendeli el:

**1. §** A helyi gyermekvédelmi ellátásokról szóló 2/2010. (II. 01.) önkormányzati rendelet (továbbiakban: Rendelet) 3. § (1) bekezdése az alábbi e.) ponttal egészül ki:

„e.) védőoltásokhoz nyújtandó támogatás.”

**2. §** A Rendelet az alábbi 4.-5. §-sal és az azt megelőző alcímmel egészül ki:

*Védőoltásokhoz nyújtandó támogatás*

**„4. §** Bátaszék Város Önkormányzata természetbeni ellátásként

1. a 9 hónapos és 3 éves közötti gyermekek számára a bárányhimlő, míg
2. a 6-24 hetes csecsemők számára a rotavírus

megelőzése érdekében anyagi támogatást nyújt a védőoltásokhoz.

**5. § (1)** A támogatásra Bátaszék város közigazgatási területén állandó lakóhellyel rendelkezők jogosultak, ha a családjukban az egy főre eső jövedelem – a szülő ezirányú nyilatkozata alapján – nem haladja meg az öregségi nyugdíj mindenkori legkisebb összegének az ötszörösét.

**(2)** A támogatás összege a két oltóanyagból álló oltási sorozat beszerzési ár költségének az 1/2 része.

**(3)** A támogatásra való jogosultságról a bizottság dönt.”

**3. §** E rendelet *2018. január 1-jén* lép hatályba.

***B á t a s z é k* ,** 2017. december .

 **Dr. Bozsolik Róbert Kondriczné dr. Varga Erzsébet**

 polgármester  jegyző

A rendelet 2017. ……………………………án kihirdetve!

Kondriczné dr. Varga Erzsébet

 jegyző